Ma oor kind (3) se dood: ‘Ek sal myself nooit vergewe’AJ Small. Foto: Facebook ŉ Ouerpaar van Koppies in die Vrystaat is verpletter nadat hul driejarige seuntjie Maandag dood is nadat sy ma oor hom gery het. Pastoor Marietjie Ras van die Volle Evangelie Kerk in Koppies, waar die gesin lidmate is, het aan Maroela Media gesê die voorval het op ŉ plaas in die Rooipoort-distrik gebeur. Die seuntjie, AJ Small, se ma, Bernadette, het hom glo nie gesien nie en per ongeluk met ŉ voertuig oor hom gery. AJ is na ŉ hospitaal in Kroonstad gehaas waar hy dood verklaar is. Ras het gesê sy weet nie of AJ op die plaas of eers in die hospitaal dood is nie. “Ek was nie daar toe dit gebeur het nie, so ek kan nie sê hoe presies dit gebeur het nie. Ek weet net dit bly ŉ hartverskeurende storie. Daardie ouers gaan deur hel. Bernadette huil sonder ophou. Die mense is stukkend.” Bernadette het Dinsdagaand op haar Facebook-profiel geskryf sy sal haarself “nooit kan vergewe” vir wat gebeur het nie. “Dis seer, Piepies. Ek wens ek kon die tyd terugdraai. Ek het jou rêrig nie gesien nie,” het sy geskryf. AJ Small. Foto: Facebook “Mense kan my maar met klippe stenig en ek sal dit vat. Jy is my miracle baba. Reg van die begin af het ons aanhou baklei en baklei vir jou lewe, min wetend dat ek jou kort lewetjie tot ŉ einde sal bring. Ek is en sal vir altyd jou liefhê met my hele hart. Ek weier om goodbye te sê. Natuurlik bevraagteken ŉ mens nie God se planne nie.” Ao. Lorraine Earl, woordvoerder van die polisie, het aan Maroela Media bevestig ŉ voorval waartydens ŉ kind raakgery is, word ondersoek. “Die presiese omstandighede word in hierdie stadium deur die polisie ondersoek en ek kan die besonderhede daarvan tans nie bevestig nie,” het sy gesê. Earl het gesê dit is ook nog nie duidelik of die polisie ŉ geregtelike doodsondersoek sal doen en of ŉ klag van strafbare manslag aanhangig gemaak sal word nie. Die Small-egpaar het ook ŉ dogter, Jessica (6). Dit is nog nie duidelik wanneer ŉ gedenkdiens vir AJ gehou sal word nie.